钦定古今图书集成/明伦汇编/官常典/第353卷 > 王朴
## 钦定古今图书集成/明伦汇编/官常典/第353卷 > 王朴

按《明外史》本传：“朴，同州人，洪武十八年进士。本名权，
帝为改焉。除吏科给事中，以直谏忤旨罢。旋起御史，
陈时事千馀言。性鲠直，数与帝辨是非，不肯屈。一日，
遇事争之彊，帝怒，命戮之。及市，召还，谕之曰：‘汝其改
乎’？朴对曰：‘陛下不以臣为不肖，擢官御史，奈何摧辱
至此？使臣无罪，安得戮之？有罪又安用生之？臣今日
愿速死耳’。”帝大怒，趣命行刑，过史馆，大呼曰：“学士刘
三吾志之。某年月日，皇帝杀无罪御史朴也。”竟戮死。
帝撰《大诰》，谓朴诽谤，犹列其名。